
# ВРЕМЕ ЗА РЕШЕНИE ОТНОСНО ФИНАНСОВАТА РАМКА НА СЪЮЗА ЗА ПЕРИОДА 2021—2027 г.

## Време за действие

През юни лидерите потвърдиха целта си за постигане на споразумение относно бъдещата финансова рамка на Съюза преди края на 2019 г. Оттогава под ръководството на финландското председателство на Съвета беше отбелязан напредък. По време на работата по рамката бяха подчертани общите допирни точки, както и областите, в които ще бъде необходим компромис, за да се постигне балансирано споразумение, което да е справедливо за всички.

Постигането на споразумение относно бъдещата рамка до края на 2019 г. ще даде на Съюза нова насока и решимост. То ще спомогне да се избегнат забавяния и пречки, поне толкова сериозни, колкото тези, претърпени в началото на текущия период, чийто ефект бе усетен във всички държави членки през 2014 г. и 2015 г. Тази цел е постижима, но нейното осъществяване е възможно единствено посредством силно политическо лидерство и решителност, за да бъдат намерени решения от общ европейски интерес.

Заседанието на Европейския съвет през октомври ще даде възможност на лидерите да предоставят насоки относно основните параметри на бъдещата рамка. Тези параметри включват общия размер на бюджета, баланса между областите на политиката, бъдещото финансиране на бюджета и условията за финансиране. Задачата на лидерите се състои в това да се намери справедлив баланс, съчетаващ амбиция и реализъм. Необходимо е да се вземе под внимание и позицията на Европейския парламент, който продължава да защитава амбициозен бъдещ бюджет.

През този последен етап Комисията ще продължи да се застъпва за модерен, рационализиран и гъвкав бюджет, какъвто е нужен на Съюза. Сега е време институциите да се обединят, за да предоставят на Съюза инструментите, необходими за постигане на успех през следващото десетилетие. Остават само 14 месеца преди старта на новите програми и все още предстои да се свърши много работа. Време е за действие.

## Отговарящ на амбициите бюджет

Финансовата рамка за периода 2021—2027 г. трябва да осигури необходимите ресурси, за да се даде тласък на позитивната програма, договорена в Рим и Сибиу. Това е уникална възможност да се превърнат в действия приоритетите, набелязани в Стратегическата програма на Европейския съвет, както и в политическите насоки на новоизбрания председател на Комисията Урсула фон дер Лайен. Общото равнище на бъдещата рамка трябва да съответства на амбициите на Съюза, като същевременно отразява по справедлив начин бюджетните последици от оттеглянето на Обединеното кралство.

Комисията предлага дългосрочен бюджет, равняващ се на 1,114 % от брутния национален доход на ЕС-27. Някои настояваха бюджетът да бъде ограничен до 1,00 %, а други подкрепиха призива на Европейския парламент за по-голям бюджет в размер до 1,3 %. От съществено значение е тези числа да се разглеждат в съответния контекст. Днес дългосрочният бюджет на ЕС за 28 държави членки се равнява на 1,03 % от брутния национален доход на ЕС-28, включително Европейския фонд за развитие. Ако обаче се извадят изразходваните средства в Обединеното кралство, стойността нараства до 1,16 % от брутния национален доход на ЕС-27. Това е правилният критерий за сравнение.

**Размер на бюджета на ЕС като процент от брутния национален доход (БНД) на ЕС**

Средно

1993—1999 г.

Средно

2000—2006 г.

Средно

2007—2013 г.

Средно

2014—2020 г.

2021—2027 г.\*\*

**1,25 %**

**1,09 %**

**1,00 %**

**0,03 %**

**0,02 %**

**0,03 %**

**0,03 %**

**1,12 %**

Таван на поетите задължения в % от БНД на ЕС

*\*Прогнозни поети задължения за периода 2014—2020 г.*

*(като се изключат разходите на Обединеното кралство) в % от БНД на ЕС-27*

*\*\* Включен Европейски фонд за развитие („бюджетиран“)*

Европейски фонд за развитие

Средно за 2014—2020 г. за ЕС-27\*

**1,11 %**

**1,13 %**

**0,03 %**

**0,03 %**

Предложеното от Комисията равнище вече представлява намаление в сравнение със сегашното положение. То е реалистичен отговор на последиците от оттеглянето на държава, даваща значителен принос към бюджета на ЕС, но същевременно предоставя ключово финансиране за насърчаване на новите и възникващите приоритети.

Дългосрочен бюджет с този размер няма да доведе до значително и неустойчиво увеличение на вноските на държавите членки. Увеличаването на националните вноски с около една трета до 2027 г. в сравнение с нивата от 2020 г. е главно в резултат на инфлацията и реалния растеж, които ще доведат до подобни увеличения в националните бюджети през този период. Останалата част е до известна степен последица от оттеглянето на Обединеното кралство от ЕС и отчасти се дължи на засилените инвестиции в общи приоритети, като научните изследвания, цифровизацията, изменението на климата, миграцията, сигурността и отбраната, както и на външните действия на Съюза.

Допълнителни значителни намаления биха попречили на Съюза да постигне своите приоритети и биха оказали незабавно въздействие върху равнището на подкрепата на ЕС в регионите, както и за европейските земеделски стопани, студенти и изследователи. Това би отворило голяма празнина в изпълнението на Стратегическата програма, договорена от Европейския съвет през юни 2019 г.

**Ето защо Европейският съвет трябва спешно да посочи реалистичен диапазон от резултати за общото равнище на бюджета на ЕС**. Значителното отклонение от установения с предложението на Комисията баланс би имало реални последици. Един по-голям бюджет би позволил на Съюза да постигне повече чрез съвместни усилия, но би оказал допълнителен натиск върху националните вноски, въпреки че реформата на системата на финансиране на бюджета на ЕС, предложена от Комисията, би смекчила този ефект. От друга страна, по-малък бюджет би оказал отрицателно въздействие върху способността на Съюза да постигне реални резултати по Стратегическата програма и приоритетите на Съюза. Това би се отразило неблагоприятно върху модернизацията на нашите политики и върху способността ни да се справим с неотложните нови приоритети.

## По-справедлив подход към финансирането на бюджета на ЕС

Всички имат полза от успешните програми с голяма добавена стойност от ЕС, независимо от мястото, където е направена инвестицията. Освен това ползите от членството в Съюза се простират далеч отвъд бюджетните приходи. Ето защо съсредоточаването единствено върху „нетните салда“ е съвсем погрешно. Това е бюджет за всички европейци, чрез който се инвестира в областите, в които обединяването на средства на равнище ЕС може да осигури това, което не биха могли да постигнат националните бюджети.

Днес приносът на всяка държава членка към бюджета на ЕС не отразява солидарността или съответното ѝ благоденствие. Добавянето на отстъпки и корекции доведе с течение на времето до система, която е непрозрачна и несправедлива. Държавите членки, които се ползват от отстъпки, допринасят с по-малък дял от приходите си в сравнение с другите държави членки. Най-богатите държави членки плащат най-малко като процент от брутния си национален доход на глава от населението.

**Национални вноски като процент от брутния национален доход (БНД)**

ЕС-27: 0,91

ЕС-28: 0,81

2020 г. средно ЕС-28: 0,81

2027 г. средно ЕС-28: 0,81

Оттеглянето на Обединеното кралство и изтичането на срока на другите корекции автоматично ще сложат край на сегашната сложна система от отстъпки и корекции. Това е оправдано, не на последно място защото логиката, която се прилагаше във Фонтенбло, вече не е актуална днес. През 1984 г. Обединеното кралство беше относително бедна държава членка и в бюджета преобладаваха селскостопанските трансфери. Сега положението е съвсем различно: ползващите се с отстъпки държави членки са сред най-проспериращите в Съюза и разходите на ЕС претърпяха значително развитие и станаха по-диверсифицирани. Затова Комисията предложи отстъпките да бъдат премахнати постепенно в рамките на пет години. **Време е Европейският съвет да постигне споразумение относно по-справедлива и по-прозрачна система, в която се прилагат еднакви правила за всички**.

**Европейският съвет следва също така да осигури необходимия стимул за текущата работа по определяне на нови източници на финансиране за бюджета на ЕС**. Въвеждането на нови източници на приходи има двойна полза. То ще помогне да се създаде по-тясна връзка между бюджета и приоритетите на политиката, като например политиката в областта на климата. Ще спомогне и за смекчаване на ефекта от увеличаването на националните вноски.

Понастоящем съществува широка подкрепа сред държавите членки за нов собствен ресурс на база нерециклираните отпадъци от пластмасови опаковки. Набира скорост подкрепата за нов собствен ресурс, свързан със системата за търговия с емисии на ЕС. Новоизбраният председател на Европейската комисия съобщи също така, че ще предложи законодателство за разширяване на тази система, за да обхване морския сектор, а с течение на времето да се намалят квотите, разпределени безплатно за сектора на авиацията. Биха могли да бъдат проучени и други възможни източници на приходи.

Заинтересованите страни споделят мнението, че сегашното положение не може да продължава. Европейският парламент даде ясно да се разбере, че реформата на системата на собствените ресурси и диверсифицирането на източниците на приходи ще бъдат съществен фактор за решението му да предостави съгласието си по бъдещата финансова рамка. **Следва бързо да приключи работата, с която да се подготви почвата за окончателните решения за въвеждане на нови собствени ресурси като част от едно балансирано споразумение**.

##  Модерен, ориентиран към резултатите бюджет за бъдещето

Модернизирането трябва да бъде отличителният белег на бъдещата финансова рамка. Това изисква преразглеждане на баланса между разходните области и повторно планиране на програмите, за да се увеличат максимално ефективността им и предоставяната от тях подкрепа за приоритетите на политиката. Дебатите относно размера на бюджета не могат да бъдат изолирани от неговото планиране: финансирането е полезно само ако се осъществява целенасочено и ефективно.

Един модерен бюджет означава нов баланс между разходните политики. **Ето защо Европейският съвет трябва да гарантира запазването на предложения от Комисията баланс в окончателното споразумение, като новите приоритети трябва да получат по-голяма тежест.**

**Развитие на основните области на политиката в бюджета на ЕС**

*Източник:* Европейска комисия

\*Коригирано предвид разширяването през 1995 г.

**Европейският съвет следва също така да подкрепи модернизирането на политиката на сближаване и общата селскостопанска политика**, които ще продължат да играят жизненоважна роля в изграждането на бъдещето на Европа. Комисията предложи да се модернизират тези основни стълбове на бюджета на ЕС, така че те да продължат да се променят в съответствие с новите приоритети — включително засилените ни амбиции в областта на климата и околната среда — и с променящите се икономически и социални условия.

В следващата финансова рамка трябва също така да се постави силен акцент върху съгласуваността на политиките, върху засилването на връзката между финансирането и приоритетите на политиката, както и върху гарантирането на необходимите условия, за да могат програмите да постигнат максимален ефект. Това трябва да бъде модерен, ориентиран към резултатите бюджет.

**Европейският съвет следва да засвидетелства силна подкрепа за мерки, които помагат на бюджета в постигането на по-ефективни резултати и в подсилването на връзката между програмите и приоритетите на политиката на Съюза**. Тази по-силна връзка следва да бъде постигната по-специално чрез:

* **Амбициозен подход към действията в областта на климата**: целта поне 25 % от разходите да допринасят за целите в областта на климата е амбициозна и може действително да бъде постигната чрез секторни цели, както и чрез интегриране на действията в областта на климата във всички съответни финансови програми. Освен това е важно да са налице надеждни разпоредби, свързани с устойчивостта на изменението на климата, за да се гарантира съгласуваността на политиката. Съсредоточаването на критична маса от подкрепата на ЕС върху действия в областта на климата и въвеждането на нов критерий за разпределение в областта на политиката на сближаване, свързан с емисиите на парникови газове, също ще дадат възможност на бюджета на ЕС да допринесе още повече за приоритетите на политиката на Съюза. „Фондът за справедлив преход“, обявен от новоизбрания председател на Комисията, допълнително ще засили акцента върху постигането на справедлив и ефикасен климатичен преход.
* **Всеобхватен бюджетен отговор на предизвикателствата на миграцията**: това ще изисква значително увеличаване на ресурсите за вътрешните и външните инструменти, силна подкрепа за държавите членки и регионите, които са изправени пред най-големите предизвикателства и натиск, както и по-добро реагиране, така че средствата бързо да бъдат насочвани където и когато е най-необходимо.
* **Подкрепа с цялата сила на бюджета на ЕС за важните национални реформи и инвестиционни приоритети**, договорени чрез процеса на европейския семестър. Също така следва да се запази силна връзка между финансирането по политиката на сближаване и икономическото управление на ЕС, за да се гарантира ефикасно изпълнение на бюджета. Нови инструменти като бюджетния инструмент за сближаване и конкурентоспособност за еврозоната също ще катализират съществени структурни реформи и инвестиции.
* **Засилена подкрепа за прилагането на Европейския стълб на социалните права** чрез разширяване на обхвата на Европейския социален фонд плюс, насочен към инвестиции в хората и социално сближаване.

Освен това съществена характеристика на бъдещата финансова рамка е засилен набор от инструменти за **защита на бюджета на ЕС в случай на широко разпространено незачитане на принципите на правовата държава**. Това е предпазен механизъм, обхващащ всички разходни области, за да се гарантира, че бюджетът на ЕС се разходва по ефективен начин, а не санкция, насочена срещу отделни държави членки.

## Заключение — пътят към постигането на споразумение

Преговорите по бъдещата финансова рамка навлизат в решителната си фаза. Техническата работа след представянето на предложенията на Комисията през май 2018 г. напредна с безпрецедентна скорост и осигурява солидна платформа за последния етап от работата. Сроковете сега обаче са изключително кратки. Остава да бъдат предприети много стъпки преди началото на новите програми, предвидено за 1 януари 2021 г. Без бързо постигане на споразумение в Европейския съвет забавянията при извършването на съществени инвестиции и проекти могат да бъдат още по-дълги, отколкото в началото на текущия период, като това би оказало реално въздействие върху бенефициерите на финансиране от ЕС на цялата територия на Съюза.

Политическата цел за споразумение в Европейския съвет до края на годината е трудна, но постижима. Следващата стъпка е на заседанието на Европейския съвет през октомври да се дадат политически насоки по основните въпроси, очертани в настоящото съобщение. Тези въпроси са тясно свързани помежду си: ключът към успеха ще бъде намирането на справедлив и балансиран пакет, който съчетава:

* общо равнище на финансиране, съответстващо на споделените приоритети на Съюза;
* модерен бюджет с правилния баланс между политиките и силен акцент върху добавената стойност от ЕС;
* по-прозрачен подход към финансирането на бюджета на ЕС и въвеждането на нови източници на приходи за подпомагане на приоритетите и намаляване на тежестта върху националните вноски; както и
* по-голяма съгласуваност на политиката чрез засилване на връзката между финансирането и приоритетите на политиката и укрепване на набора от инструменти за защитата на бюджета.

**Комисията призовава Европейския съвет да даде ясни насоки по тези въпроси, като вземе изцяло предвид становищата, изразени от Европейския парламент.**

В допълнение Европейският парламент и Съветът следва да продължат да напредват с работата в областта на секторните финансови програми възможно най-бързо, като се основават на вече постигнатия значителен напредък.

Комисията остава твърдо ангажирана да работи в тясно сътрудничество с Европейския парламент, Европейския съвет и Съвета, за да бъдат приключени успешно и навреме тези жизненоважни преговори.